CELEX: 32018R1108
Language: lt
Date: 2018-05-07 00:00:00
Title: 2018 m. gegužės 7 d. Komisijos deleguotasis reglamentas (ES) 2018/1108, kuriuo Europos Parlamento ir Tarybos direktyva (ES) 2015/849 papildoma elektroninių pinigų išleidėjų ir mokėjimo paslaugų teikėjų pagrindinių kontaktinių punktų skyrimo kriterijų techniniais reguliavimo standartais ir jų funkcijas reglamentuojančiomis taisyklėmis (Tekstas svarbus EEE.)

10.8.2018   
               
               
                  LT
               
               
                  Europos Sąjungos oficialusis leidinys
               
               
                  L 203/2
               
            
         KOMISIJOS DELEGUOTASIS REGLAMENTAS (ES) 2018/1108
         2018 m. gegužės 7 d.
         kuriuo Europos Parlamento ir Tarybos direktyva (ES) 2015/849 papildoma elektroninių pinigų išleidėjų ir mokėjimo paslaugų teikėjų pagrindinių kontaktinių punktų skyrimo kriterijų techniniais reguliavimo standartais ir jų funkcijas reglamentuojančiomis taisyklėmis
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. gegužės 20 d. Europos Parlamento ir Tarybos direktyvą (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (1), visų pirma į jos 45 straipsnio 11 dalį,
         kadangi:
         
                     (1)
                  
                  
                     elektroninių pinigų išleidėjai ir mokėjimo paslaugų teikėjai gali skirti pagrindinius kontaktinius punktus, kurie skiriančiųjų įstaigų vardu užtikrintų, jog bus laikomasi kovos su pinigų plovimu ir teroristų finansavimu taisyklių, ir sudarytų palankesnes sąlygas kompetentingoms institucijoms vykdyti priežiūrą. Valstybės narės gali reikalauti, kad būtų paskirtas pagrindinis kontaktinis punktas tuo atveju, kai elektroninių pinigų išleidėjai ir mokėjimo paslaugų teikėjai savo paslaugas jų teritorijose teikia per kitos nei filialai formos padalinius, bet ne tada, kai tos paslaugos teikiamos neįsteigus padalinio;
                  
               
                     (2)
                  
                  
                     siekiant užtikrinti atitiktį kovos su pinigų plovimu ir teroristų finansavimu taisyklėms, pagrindinis kontaktinis punktas gali būti pagrįstai įsteigtas tuo atveju, kai per kitos nei filialai formos padalinius vykdomos mokėjimo paslaugų teikėjų ir elektroninių pinigų išleidėjų veiklos apimtis ir mastas atitinka arba viršija tam tikras ribas. Tos nustatytos ribos turėtų būti proporcingo dydžio, atitinkančio Direktyvos (ES) 2015/849 tikslą sudaryti palankesnes sąlygas kompetentingoms institucijoms vykdyti minėtų padalinių priežiūrą siekiant skiriančiųjų įstaigų vardu užtikrinti, kad jie laikytųsi vietos kovos su pinigų plovimu ir teroristų finansavimu reikalavimų, tačiau tuo pačiu mokėjimo paslaugų teikėjams ir elektroninių pinigų išleidėjams neužkraunant nepagrįstos reglamentavimo naštos;
                  
               
                     (3)
                  
                  
                     reikalavimas skirti pagrindinį kontaktinį punktą gali būti pagrįstas ir tada, kai valstybė narė nusprendžia, kad išaugo su tokių padalinių veikla susijusi pinigų plovimo ir teroristų finansavimo rizika, nustatyta, pvz., remiantis pinigų plovimo ir teroristų finansavimo rizikos, susijusios su tam tikrų kategorijų mokėjimo paslaugų teikėjais arba elektroninių pinigų išleidėjais, vertinimu. Valstybių narių neturėtų būti reikalaujama šiuo tikslu atlikti atskirų įstaigų rizikos vertinimo;
                  
               
                     (4)
                  
                  
                     tačiau išimtiniais atvejais, kai valstybės narės turi pagrįstų įtarimų, kad konkretus mokėjimo paslaugų teikėjas arba elektroninių pinigų išleidėjas, turintis jų teritorijose padalinių, yra susijęs su didele pinigų plovimo ir teroristų finansavimo rizika, jos turėtų turėti teisę reikalauti, kad išleidėjas arba teikėjas skirtų pagrindinį kontaktinį punktą, net jeigu jis neatitinka šiame reglamente nustatytų ribų arba nepriklauso tos kategorijos įstaigoms, kurios, atsižvelgdamos į valstybių narių atliktą pinigų plovimo ir teroristų finansavimo rizikos vertinimą, privalo skirti pagrindinį kontaktinį punktą;
                  
               
                     (5)
                  
                  
                     paskirtas pagrindinis kontaktinis punktas mokėjimo paslaugų teikėjo arba elektroninių pinigų išleidėjo vardu turėtų užtikrinti, kad jų padaliniai atitiktų kovos su pinigų plovimu ir teroristų finansavimu taisykles. Šiuo tikslu pagrindinis kontaktinis punktas turėtų aiškiai suprasti taikomus kovos su pinigų plovimu ir teroristų finansavimu reikalavimus ir sudaryti palankesnes sąlygas kovos su pinigų plovimu ir teroristų finansavimu politikai ir procedūrai plėtoti ir vykdyti;
                  
               
                     (6)
                  
                  
                     pagrindinis kontaktinis punktas, siekdamas sudaryti palankesnes sąlygas priežiūrai vykdyti, be kita ko, turėtų tapti pagrindiniu skiriančiojo elektroninių pinigų išleidėjo arba mokėjimo paslaugų teikėjo bei jų padalinių ir valstybės narės, kurioje veikia padaliniai, kompetentingų institucijų veiklos tarpusavio koordinatoriumi;
                  
               
                     (7)
                  
                  
                     remiantis valstybių narių atliktu pinigų plovimo ir teroristų finansavimo rizikos, susijusios su veikla, kurią vykdo mokėjimo paslaugų teikėjai ir elektroninių pinigų išleidėjai, įsteigti jų teritorijose kita nei filialai forma, bendru vertinimu, valstybėms narėms turėtų būti suteikta teisė nustatyti, kad pagrindiniai kontaktiniai punktai, vykdydami pareigą laikytis vietos kovos su pinigų plovimu ir teroristų finansavimu reikalavimų, privalo atlikti tam tikras papildomas funkcijas. Visų pirma, valstybės narės gali pagrįstai reikalauti, kad pagrindiniai kontaktiniai punktai skiriančiųjų mokėjimo paslaugų teikėjų arba elektroninių pinigų išleidėjų vardu teiktų ataskaitas apie įtartinus sandorius priimančiosios valstybės narės, kurios teritorijoje yra įsteigtas įpareigotasis subjektas, finansinės žvalgybos padaliniui (toliau – FŽP);
                  
               
                     (8)
                  
                  
                     kiekviena valstybė narė pati turi nuspręsti, ar pagrindiniai kontaktiniai punktai turėtų būti konkrečios formos. Jeigu forma yra nustatyta, valstybės narės turėtų užtikrinti, kad reikalavimai atitiktų proporcingumo principą ir neviršytų to, kas būtina siekiant tikslo laikytis kovos su pinigų plovimu ir teroristų finansavimu taisyklių ir sudaryti palankesnes sąlygas priežiūrai vykdyti;
                  
               
                     (9)
                  
                  
                     šis reglamentas grindžiamas Europos priežiūros institucijų (Europos bankininkystės institucijos, Europos draudimo ir profesinių pensijų institucijos ir Europos vertybinių popierių ir rinkų institucijos) techninių reglamentavimo standartų projektais, pateiktais Komisijai;
                  
               
                     (10)
                  
                  
                     Europos bankininkystės institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas bei naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (2) 37 straipsnį, Europos Parlamento ir Tarybos reglamentą (ES) Nr. 1094/2010 (3) ir atitinkamai Europos Parlamento ir Tarybos reglamentą (ES) Nr. 1095/2010 (4), pateikti savo nuomonę;
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            Šiuo reglamentu nustatomi:
            
                        a)
                     
                     
                        aplinkybių, kuriomis tikslinga paskirti pagrindinį kontaktinį punktą pagal Direktyvos (ES) 2015/849 45 straipsnio 9 dalį, nustatymo kriterijai;
                     
                  
                        b)
                     
                     
                        pagrindinių kontaktinių punktų funkcijas reglamentuojančios taisyklės.
                     
                  
         
            2 straipsnis
            Terminų apibrėžtys
            Šiame reglamente vartojamų terminų apibrėžtys:
            1)   kompetentinga institucija– valstybės narės institucija, kompetentinga užtikrinti, kad elektroninių pinigų išleidėjai ir mokėjimo paslaugų teikėjai, kurie yra įsteigti jos teritorijoje kita nei filialai forma ir kurių pagrindinė buveinė yra kitoje valstybėje narėje, laikytųsi į nacionalinės teisės aktus perkeltų Direktyvos (ES) 2015/849 reikalavimų;
            2)   priimančioji valstybė narė– valstybė narė, kurios teritorijoje elektroninių pinigų išleidėjai ir mokėjimo paslaugų teikėjai, kurių pagrindinė buveinė yra kitoje valstybėje narėje, yra įsteigti kita nei filialai forma;
            3)   elektroninių pinigų išleidėjai ir mokėjimo paslaugų teikėjai– elektroninių pinigų išleidėjai, apibrėžti Europos Parlamento ir Tarybos direktyvos 2009/110/EB (5) 2 straipsnio 3 punkte, ir mokėjimo paslaugų teikėjai, apibrėžti Europos Parlamento ir Tarybos direktyvos 2007/64/EB (6) 4 straipsnio 9 punkte.
         
         
            3 straipsnis
            Pagrindinio kontaktinio punkto skyrimo kriterijai
            
               1.   Priimančiosios valstybės narės gali reikalauti, kad elektroninių pinigų išleidėjai ir mokėjimo paslaugų teikėjai, kurie yra įsteigę jų teritorijose kitos nei filialai formos padalinių ir kurių pagrindinė buveinė yra kitoje valstybėje narėje, paskirtų pagrindinį kontaktinį punktą, jei jie atitinka bet kurį iš šių kriterijų:
               
                           a)
                        
                        
                           tokių padalinių yra 10 arba daugiau;
                        
                     
                           b)
                        
                        
                           tikėtina, kad bendra padalinių išmokėtų ir gautų elektroninių pinigų suma arba bendra atliktų mokėjimo operacijų vertė per finansinius metus gali viršyti 3 mln. EUR, arba per ankstesnius finansinius metus viršijo 3 mln. EUR;
                        
                     
                           c)
                        
                        
                           laiku nesuteikiama priimančiosios valstybės narės kompetentingos institucijos prašoma informacija, reikalinga tam, kad būtų įvertinta, ar paisoma a arba b punkte nustatyto kriterijaus.
                        
                     
            
               2.   Nepažeidžiant 1 dalyje nustatyto kriterijaus, priimančiosios valstybės narės gali reikalauti, kad elektroninių pinigų išleidėjai ir mokėjimo paslaugų teikėjai, kurie yra įsteigę jų teritorijose kitos nei filialai formos padalinių ir kurių pagrindinė buveinė yra kitoje valstybėje narėje, skirtų pagrindinį kontaktinį punktą, jeigu šis reikalavimas yra proporcingas, atsižvelgiant į pinigų plovimo ir teroristų finansavimo riziką, susijusią su šių padalinių veikla.
            
            
               3.   Priimančiosios valstybės narės pinigų plovimo ir teroristų finansavimo rizikos, susijusios su šių padalinių veikla, vertinimą grindžia rizikos vertinimų, atliktų remiantis Direktyvos (ES) 2015/849 6 straipsnio 1 dalimi ir 7 straipsnio 1 dalimi, išvadomis ir kitais jų turimais svarbiais bei patikimais šaltiniais. Priimančiosios valstybės narės, atlikdamos šį vertinimą, atsižvelgia bent į šiuos kriterijus:
               
                           a)
                        
                        
                           pinigų plovimo ir teroristų finansavimo riziką, susijusią su siūlomų produktų bei paslaugų tipais ir naudojamais platinimo kanalais;
                        
                     
                           b)
                        
                        
                           pinigų plovimo ir teroristų finansavimo riziką, susijusią su klientų tipais;
                        
                     
                           c)
                        
                        
                           pinigų plovimo ir teroristų finansavimo riziką, kai vyrauja nenuolatiniai sandoriai, o ne verslo ryšiai;
                        
                     
                           d)
                        
                        
                           pinigų plovimo ir teroristų finansavimo riziką, susijusią su šalimis ir geografinėmis vietovėmis, kuriose teikiamos paslaugos.
                        
                     
            
               4.   Nepažeidžiant 1 ir 2 dalyse nustatytų kriterijų, priimančioji valstybė narė išimtiniais atvejais gali įgalioti priimančiosios valstybės narės kompetentingą instituciją, kad elektroninių pinigų išleidėjas arba mokėjimo paslaugų teikėjas, kuris yra įsteigęs jos teritorijoje kitos nei filialai formos padalinių ir kurio pagrindinė buveinė yra kitoje valstybėje narėje, skirtų pagrindinį kontaktinį punktą, su sąlyga, kad priimančioji valstybė narė turi pagrįstų įtarimų, jog minėto elektroninių pinigų išleidėjo arba mokėjimo paslaugų teikėjo padalinių veikla kelia didelę pinigų plovimo ir teroristų finansavimo riziką.
            
         
         
            4 straipsnis
            Kovos su pinigų plovimu ir teroristų finansavimu taisyklių taikymo užtikrinimas
            Pagrindinis kontaktinis punktas užtikrina, kad Direktyvos (ES) 2015/849 45 straipsnio 9 dalyje nurodyti padaliniai laikytųsi priimančiosios valstybės narės nustatytų kovos su pinigų plovimu ir teroristų finansavimu taisyklių. Šiuo tikslu pagrindinis kontaktinis punktas:
            
                        a)
                     
                     
                        sudaro palankesnes sąlygas kovos su pinigų plovimu ir teroristų finansavimu politikai bei procedūrai plėtoti ir vykdyti remiantis Direktyvos (ES) 2015/849 8 straipsnio 3 ir 4 dalimis, pranešdamas skiriančiajam elektroninių pinigų išleidėjui arba mokėjimo paslaugų teikėjui apie priimančiojoje valstybėje narėje taikomus kovos su pinigų plovimu ir teroristų finansavimu reikalavimus;
                     
                  
                        b)
                     
                     
                        skiriančiojo elektroninių pinigų išleidėjo arba mokėjimo paslaugų teikėjo vardu prižiūri, ar minėti padaliniai laikosi priimančiojoje valstybėje narėje taikomų kovos su pinigų plovimu ir teroristų finansavimu reikalavimų ir remiantis Direktyvos (ES) 2015/849 8 straipsnio 3 ir 4 dalimis priimtų skiriančiojo elektroninių pinigų išleidėjo arba mokėjimo paslaugų teikėjo politikos bei tikrinimo priemonių ir procedūrų;
                     
                  
                        c)
                     
                     
                        skiriančiojo elektroninių pinigų išleidėjo arba mokėjimo paslaugų teikėjo pagrindinei buveinei praneša apie bet kokius pažeidimus arba reikalavimų nepaisymo atvejus minėtuose padaliniuose, įskaitant bet kokią informaciją, kuri gali turėti įtakos padalinio gebėjimui veiksmingai laikytis skiriančiojo elektroninių pinigų išleidėjo arba mokėjimo paslaugų teikėjo taikomos kovos su pinigų plovimu ir teroristų finansavimu politikos ir procedūrų ar kitaip paveikti skiriančiojo elektroninių pinigų išleidėjo arba mokėjimo paslaugų teikėjo rizikos vertinimą;
                     
                  
                        d)
                     
                     
                        skiriančiojo elektroninių pinigų išleidėjo arba mokėjimo paslaugų teikėjo vardu užtikrina, kad būtų imtasi taisomųjų veiksmų tais atvejais, kai minėti padaliniai nesilaiko taikomų kovos su pinigų plovimu ir teroristų finansavimu taisyklių arba kilus tokiai rizikai;
                     
                  
                        e)
                     
                     
                        skiriančiojo elektroninių pinigų išleidėjo arba mokėjimo paslaugų teikėjo vardu užtikrina, kad minėti padaliniai ir jų darbuotojai dalyvautų Direktyvos (ES) 2015/849 46 straipsnio 1 dalyje nurodytose mokymo programose;
                     
                  
                        f)
                     
                     
                        atstovauja skiriančiajam elektroninių pinigų išleidėjui arba mokėjimo paslaugų teikėjui palaikant ryšius su priimančiosios valstybės narės kompetentingomis institucijomis ir FŽP.
                     
                  
         
            5 straipsnis
            Palankesnių sąlygų sudarymas priežiūrą vykdančiai priimančiosios valstybės narės kompetentingai institucijai
            Pagrindinis kontaktinis punktas sudaro palankesnes sąlygas priimančiosios valstybės narės kompetentingoms institucijoms, vykdančioms Direktyvos (ES) 2015/849 45 straipsnio 9 dalyje nurodytų padalinių priežiūrą. Šiuo tikslu pagrindinis kontaktinis punktas skiriančiojo elektroninių pinigų išleidėjo arba mokėjimo paslaugų teikėjo vardu:
            
                        a)
                     
                     
                        atstovauja skiriančiajam elektroninių pinigų išleidėjui arba mokėjimo paslaugų teikėjui palaikant ryšius su kompetentingomis institucijomis;
                     
                  
                        b)
                     
                     
                        turi teisę susipažinti su minėtų padalinių saugoma informacija;
                     
                  
                        c)
                     
                     
                        teikia atsakymus į bet kokius kompetentingų institucijų prašymus, susijusius su minėtų padalinių veikla, teikia kompetentingoms institucijoms skiriančiojo elektroninių pinigų išleidėjo arba mokėjimo paslaugų teikėjo ir minėtų padalinių saugomą atitinkamą informaciją ir, kai taikoma, reguliarias ataskaitas;
                     
                  
                        d)
                     
                     
                        prireikus sudaro palankesnes sąlygas tikrinti padalinius vietoje, kai to reikalauja kompetentingos institucijos.
                     
                  
         
            6 straipsnis
            Papildomos pagrindinio kontaktinio punkto funkcijos
            
               1.   Be 4 ir 5 straipsniuose nurodytų funkcijų valstybės narės gali reikalauti, kad pagrindiniai kontaktiniai punktai skiriančiojo elektroninių pinigų išleidėjo arba mokėjimo paslaugų teikėjo vardu atliktų vieną ar daugiau iš šių funkcijų:
               
                           a)
                        
                        
                           teiktų ataskaitas pagal Direktyvos (ES) 2015/849 33 straipsnio 1 dalį, vadovaudamiesi į priimančiosios valstybės narės nacionalinės teisės aktus perkeltomis nuostatomis;
                        
                     
                           b)
                        
                        
                           teiktų atsakymus į bet kokius FŽP prašymus, susijusius su Direktyvos (ES) 2015/849 45 straipsnio 9 dalyje nurodytų padalinių veikla, ir teiktų su minėtais padaliniais susijusią atitinkamą informaciją FŽP;
                        
                     
                           c)
                        
                        
                           tikrintų sandorius, kad būtų galima nustatyti įtartinus sandorius, kai taikoma, atsižvelgiant į elektroninių pinigų išleidėjo arba mokėjimo paslaugų teikėjo operacijų priimančiojoje valstybėje narėje mastą ir sudėtingumą.
                        
                     
            
               2.   Priimančiosios valstybės narės gali reikalauti, kad pagrindiniai kontaktiniai punktai atliktų vieną ar kelias 1 dalyje nurodytas papildomas funkcijas, jeigu šios papildomos funkcijos yra proporcingos, atsižvelgiant į bendrą pinigų plovimo ir teroristų finansavimo riziką, susijusią su minėtų elektroninių pinigų išleidėjų ir mokėjimo paslaugų teikėjų, kurie yra įsteigę jos teritorijoje kitos nei filialai formos padalinių, veikla.
            
            
               3.   Priimančiosios valstybės narės pinigų plovimo ir teroristų finansavimo rizikos, susijusios su tokių padalinių veikla, vertinimą grindžia rizikos vertinimų, atliktų remiantis Direktyvos (ES) 2015/849 6 straipsnio 1 dalimi ir 7 straipsnio 1 dalimi bei, kai taikoma, šio reglamento 3 straipsnio 2 dalimi, išvadomis ir kitais jų turimais svarbiais bei patikimais šaltiniais.
            
         
         
            7 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. gegužės 7 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 141, 2015 6 5, p. 73.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12.
         
         
            (3)  2010 m. lapkričio 24 d. Europos Parlamento ir Tarybos reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (OL L 331, 2010 12 15, p. 48).
         
            (4)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
         
            (5)  2009 m. rugsėjo 16 d. Europos Parlamento ir Tarybos direktyva 2009/110/EB dėl elektroninių pinigų įstaigų steigimosi, veiklos ir riziką ribojančios priežiūros, iš dalies keičianti Direktyvas 2005/60/EB ir 2006/48/EB ir panaikinanti Direktyvą 2000/46/EB (OL L 267, 2009 10 10, p. 7.
         
         
            (6)  2007 m. lapkričio 13 d. Europos Parlamento ir Tarybos direktyva 2007/64/EB dėl mokėjimo paslaugų vidaus rinkoje, iš dalies keičianti direktyvas 97/7/EB, 2002/65/EB, 2005/60/EB ir 2006/48/EB ir panaikinanti Direktyvą 97/5/EB (OL L 319, 2007 12 5, p. 1).